Imtella' Awwissu 21, 2021 - Aġġornata 21 Ta' Awwissu, 2021 7:49pm Rapport: Antonia Micallef Riċerka dwar is-sistema diġestiva mmexxija minn konsulent Malti qed tgħin biex tobba madwar id-dinja jagħrfu s-sintomi u joffru trattamenti aħjar lill-pazjenti tagħhom. Ir-riċerka u r-riżultati tagħha, li huma frott il-ħidma li wettaq il-Professur Michael Camilleri tul il-karriera tiegħu, għadhom kemm ġew ippubblikati fi ktieb – l-ewwel tax-xorta tiegħu f'dan il-qasam li huwa ffirmat minn xjentist wieħed. Il-Professur Camilleri, konsulent fil-Mayo Clinic ta' Minnesota fl-Istati Uniti, huwa meqjus wieħed mill-ogħla awtoritajiet dwar is-sistema diġestiva fil-kamp mediku madwar id-dinja. Il-mard relatat mal-intestini huwa komuni ħafna. Jinkludi problemi sempliċi bħal dardir iżda wkoll oħrajn li jafu jwasslu għall-kumplikazzjonijiet. Riċerka li wettaq il-Professur Michael Camilleri tul karriera ta' 40 sena, għenet tobba madwar id-dinja jagħrfu aħjar is-sintomi, jagħmlu d-dijanjosi u jagħtu l-aħjar trattament lill-pazjenti tagħhom… minn sempliċi bidla fid-dieta, għall-mediċina u kultant anki xi intervent kirurġiku. Intervistat minn Television Malta fl-Uffiċċju tiegħu f'Minnesota fl-Istati Uniti, il-Professur Camilleri semma kif bir-riċerka tiegħu ġiet żviluppata mediċina li tgħin f'dawk iċ-ċerti każijiet fejn l-istonku ma jiżvojtax wara l-ikel. "Kif l-ikel jgħaddi mill-istonku u mill-intestini, huwa importanti ħafna l-effett tan-nervituri li jiġu mill-moħħ u mill-ispinal cord. Jekk ikun hemm problema fuq dawk in-nervituri, nistgħu niżviluppaw mezz biex dak li m'hemmx fin-natura, pereżempju għax in-nervituri ma jkunux qed jaħdmu, nistgħu insolvu l-problema." 40 sena ta' riċerka dwar is-sistema diġestiva tal-bniedem issa jinsabu fi ktieb ippubblikat internazzjonalment mill-Professur Camilleri fl-aħħar jiem. Il-Professur Camilleri llum huwa meqjus awtorità f'dan il-kamp. Iżda t-taħriġ tiegħu beda mill-Università ta' Malta fl-1975. Lejn tmiem is-sebgħinijiet kien rebaħ borża ta 'studju fir-riċerka u l-mediċina interna u l-gastroenteroloġija fl-Isptar Hammersmith fl-Università ta' Londra u wara kompla b'fellowship fir-riċerka f'Rochester, Minnesota fl-Istati Uniti. Fl-1985 irritorna Malta bħala Professur tal-Mediċina fl-isptar San Luqa u bħala akkademiku fid-Dipartiment tal-Mediċina, bil-Professur Camilleri jistqarr li sal-lum għadu jgħożż dak li tgħallem matul is-snin kollha li qatta' f'Malta. "Niftakar dejjem il-Professuri tiegħi li mhux biss għallmuni imma qanqlu ġo fija x-xewqa li nkompli nipprova nifhem għalfejn dik il-marda ġiet fuq dak il-pazjent u kif nistgħu niżviluppaw metodi, nagħmlu dijanjosi kemm jista' jkun mingħajr ma nagħmlu xi interventi li huma aggressivi b'ħafna tubi u affarijiet hekk." Din il-passjoni ħaditu lura fl-Istati Uniti fl-1987. Hemmhekk ir-riċerka dwar is-sistema diġestiva flimkien max-xogħol li wettaq, wassluh biex beda jservi ta' Professur tal-Mediċina, Farmakoloġija u Fiżjoloġija f'diversi karigi mportanti fil-qasam tas-saħħa matul is-snin. Illum il-Professur Michael Camilleri huwa wieħed mill-konsulenti Maltin marbuta mal-Mayo Clinic ta' Minnesota.